Diari Oficial de la Generalitat Valenciana


Sumari del DOGV 10984, del 27-12-2024 (2024/12501)

RESOLUCIÓ de 26 de setembre de 2024, de la Direcció General d’Urbanisme, Paisatge i Avaluació Ambiental, per la qual es formula una declaració d’impacte ambiental d’un projecte d’emmagatzematge de ferralla i altres residus en la carretera nacional 340, km 60,5 del terme municipal d’Almassora (Castelló). Expedient: (3293210) 125/2024/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10277

Data del DOGV
:   27-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12546

CVE
:   EWLG-F-4307-20537

Data del document
:   26-09-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Almassora
    * impacte ambiental

«Declaració d’impacte ambiental

Expedient: (3293210) 125/2024/AIA.

Títol: Ferralleria.

Promotor: Multiservicios el Duque, SL

Òrgan substantiu: Ajuntament d’Almassora.

Expedient òrgan substantiu 1/2023/ACTLAM.

Localització: Carretera nacional 340 km 60,5 Almassora (Castelló).

Descripció del projecte

Multiservicios el Duque, SL, promou un projecte d’emmagatzematge de ferralla i altres residus en la carretera nacional 340, km 60,5 del terme municipal d’Almassora (Castelló).

L’activitat s’emplaçarà ocupant un sector de la parcel·la 4377628ZP2922C5574PU. La instal·lació estarà composta per una nau industrial tancada ja construïda, de 2.101 m² de superfície útil i per una campa exterior. Compta amb solera de formigó impermeable en tota la superfície. El pati exterior està proveït de solera impermeable de formigó i arreplega de pluvials amb reixetes connectades a un separador d’hidrocarburs.

L’accés es farà, a través de la campa exterior, des de la rotonda que connecta la via d’accés al polígon de la carretera N-340 amb el carrer Sant Jaume. En la campa es diferenciaran les zones d’accés, aparcament de vehicles, bàscules de pesatge i emmagatzematge de residus no perillosos (RNP), d’aproximadament 400 m² de superfície. L’interior de la nau es distribuirà en accés, oficines i lavabos, zona d’emmagatzematge de residus perillosos (RP) i zona d’emmagatzematge i valorització d’RNP. La distribució de superfícies es mostra en el plànol de planta.

El procés previst és l’arreplega dels residus i el seu emmagatzematge en la planta fins a l’entrega a gestors autoritzats. Les zones destinades a l’emmagatzematge d’RNP se situaran tant en l’interior de la nau industrial com en el pati exterior, mentres que l’emmagatzematge dels RP només es projecta en l’interior de la nau. Els residus s’apilaran en contenidors metàl·lics degudament etiquetats, diferenciats segons el tipus de residus que continguen. La relació de maquinària inclou una bàscula gran, una xicoteta i un portapalets. La capacitat de tractament de la instal·lació s’estima en quatre tones diàries.

La relació de codis LER proposada pel promotor per als quals se sol·licita l’autorització com a gestor és la següent: 150104, 160117, 160118, 160214, 160216, 170401, 170402, 170403, 170404, 170405, 170406, 170407, 170411, 191001, 191002, 191202, 191203 i 200140. Els RP bàsicament correspondran a bateries de plom (16 06 01\*). Cal assenyalar que els codis 160214 i 160216 corresponen a residus d’equips elèctrics i electrònics (RAEE), amb normativa reguladora específica.

Tramitació administrativa

Mitjançant un escrit de data 18.09.2023, l’Ajuntament d’Almassora (referència expedient 1/2023/ACTLAM) va donar trasllat a este òrgan ambiental de l’estudi d’impacte ambiental i el seu corresponent projecte, a fi de ser sotmés al procediment d’avaluació d’impacte ambiental de la Llei 21/2013, de 9 de desembre, d’avaluació ambiental, i sobre la base de la Llei 2/1989, de 3 de març, per a la seua tramitació i emissió de la corresponent declaració d’impacte ambiental. En dates 18.06.2024, 27.05.2024 i 16.09.2024, després de rebre la documentació necessària per a completar l’expedient en els termes de l’article 39 de la Llei 21/2013, de 9 de desembre, es va iniciar l’avaluació d’impacte ambiental ordinària del projecte, amb la referència 125/2024/AIA. Consten els documents següents:

– Sol·licitud d’avaluació d’impacte ambiental ordinària del promotor.

– Projecte tècnic, de 20.01.2023, i annexos (estudi acústic, protecció contra incendis, contaminació ambiental i plànols).

– Estudi d’impacte ambiental, de 12.07.2023, i annex de 20.02.2024.

– Informe urbanístic municipal, de 16.03.2023, de caràcter favorable.

– Certificat d’informació pública, de 15.04.2024.

D’acord amb el certificat remés, l’òrgan substantiu va realitzar la informació pública de l’expedient per un període de trenta dies hàbils mitjançant la publicació de l’edicte en el BOP de Castelló número 149, de data 5.12.2023, i en la seu electrònica de l’Ajuntament sense que, transcorregut el termini concedit, s’hagen presentat al·legacions al respecte.

Consideracions ambientals

L’activitat se situarà en sòl urbà industrial. És compatible amb el planejament urbanístic i amb les ordenances municipals, d’acord amb el certificat de compatibilitat urbanística que consta en l’expedient.

Consultada la cartografia de la infraestructura valenciana de dades espacials, la instal·lació es troba inclosa en el perímetre de protecció de la zona humida catalogada desembocadura del Millars. L’accessibilitat dels aqüífers és alta. La classificació del sòl correspon a zona urbanitzada industrial (polígon industrial el Millars). La zona d’emmagatzematge exterior està afectada per l’envolupant de perillositat per inundació de la demarcació hidrogràfica del Xúquer, segons el Pla d’acció territorial sobre prevenció del risc d’inundació a la Comunitat Valenciana (PATRICOVA).

L’estudi d’impacte ambiental inclou una descripció del projecte i de l’inventari ambiental de la zona. Com a alternatives al projecte tècnicament viables únicament planteja l’opció 0, en cas de no realització del projecte. Justifica la proposta plantejada per la seua ubicació en un polígon industrial consolidat amb bon accés a infraestructures viàries, amb una nau ja construïda i amb solera de formigó remolinat en tota la superfície de la instal·lació. S’identifiquen accions susceptibles de causar impactes ambientals negatius principalment en la fase de funcionament. S’identifiquen afeccions ambientals de caràcter positiu sobre el medi socioeconòmic i cultural per la creació llocs de treball i per respondre a la demanda de creació de centres de valorització de residus.

Els impactes ambientals negatius sobre l’atmosfera podrien derivar-se de les emissions de partícules produïdes durant les obres d’adequació de la instal·lació i de l’increment en els nivells de soroll durant la manipulació dels residus. S’inclou un estudi acústic per a justificar que, com que l’activitat està en funcionament, amb l’atenuació del so que produïxen els tancaments de l’edificació, en l’exterior de la nau no se superaran els nivells de soroll permesos segons la normativa vigent. Cal assenyalar que este estudi no preveu les fonts de soroll que s’originen en l’exterior de la nau.

Les afeccions al sòl i a les aigües podrien derivar-se d’abocaments contaminants de caràcter puntual generats accidentalment o per mala gestió dels residus. Per a previndre-les, tota la instal·lació estarà dotada de solera de formigó impermeable. Els RP s’emmagatzemaran en l’interior de la nau coberta. La zona d’emmagatzematge d’RP comptarà en el seu perímetre de reixetes estanques d’arreplega de vessaments. Els residus s’emmagatzemaran en contenidors o bidons homologats, sobre cubeta de retenció, de manera que s’evite que, en cas de trencaments o fugues, puguen arribar al sòl de la nau. La instal·lació comptarà amb material absorbent per a l’arreplega immediata de vessaments accidentals de substàncies contaminants que puguen produir-se, que una vegada utilitzat es gestionarà com a RP. Segons el projecte, les aigües residuals (sanitàries i pluvials arreplegades en la campa) s’abocaran al clavegueram del polígon. El pati exterior comptarà amb xarxa d’arreplega de pluvials, amb reixetes connectades a un separador d’hidrocarburs que les tractarà prèviament al seu abocament.

No es preveuen impactes negatius en la qualitat paisatgística del polígon consolidat ni afeccions a elements del patrimoni històric i cultural en la parcel·la ni als voltants. S’inclou un apartat específic per a justificar que no es preveuen impactes negatius derivats de la vulnerabilitat del projecte davant del risc d’inundació.

S’establix un programa de vigilància ambiental a fi d’establir les pautes que garantisquen el compliment de les mesures correctores i protectores proposades, així com el seguiment i el control de l’eficàcia d’estes. Comprén la vigilància i el control de les zones d’emmagatzematge (contenidors, paviment, material absorbent, etc.), gestió correcta dels residus i compliment de la normativa en matèria de prevenció de riscos laborals. Comptarà amb personal tècnic qualificat, encarregat de supervisar el seguiment.

Consideracions jurídiques

El projecte està subjecte a avaluació d’impacte ambiental ordinària, d’acord amb l’article 7.1 a de la Llei 21/2013, de 9 de desembre, en concordança amb el grup 6.1.b de l’annex de la Llei 2/1989, de 3 de març, de la Generalitat Valenciana, d’impacte ambiental, modificada pel Decret llei 1/2022, de 22 d’abril. L’expedient ha observat els tràmits previstos en la secció 1a, capítol II del títol II de la Llei 21/2013, de 9 de desembre, d’avaluació ambiental.

L’article 116 del Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental exercix les funcions en matèria d’avaluació ambiental estratègica i impacte ambiental, amb la inclusió dels sistemes indicadors i les avaluacions ambientals.

Per tot el que s’ha mencionat anteriorment, a proposta del Servici d’Avaluació d’Impacte Ambiental i amb l’ús de les atribucions que tinc,

RESOLC

*Primer*

Estimar acceptable, als únics efectes ambientals i sense perjuí de l’obtenció prèvia de les autoritzacions sectorials que li siguen aplicables, el projecte de ferralleria en carretera nacional 340, km 60,5 d’Almassora (Castelló) promogut per Multiservicios el Duque, SL, sempre que este es desenrotlle d’acord amb el que establix l’estudi d’impacte ambiental, el projecte tècnic i altra documentació que conste en l’expedient i de conformitat amb les condicions següents:

1. Pel que fa a la llista definitiva de residus admissibles, quedarà limitada per l’abast de l’autorització sectorial, entre els que haja proposat el promotor segons la documentació aportada a este òrgan. Es podran incloure altres codis LER que l’òrgan competent considere susceptibles d’autorització, si la seua inclusió no comporta la modificació substancial del projecte avaluat i no respon a supòsits per a sol·licitar un procediment d’avaluació ambiental segons la legislació sectorial vigent.

2. Respecte al reciclatge de RAEE, la instal·lació complirà amb les condicions i requisits establits en l’RD 110/2015, de 20 de febrer, relatius a sistemes d’emmagatzematge i classificació, idoneïtat dels recipients, impermeabilització de les zones d’emmagatzematge i tractament i en tot cas davall de coberta, tractament de les aigües, capacitació del personal, etc.

4. L’activitat es considera potencialment contaminadora de l’atmosfera, de conformitat amb la Llei 34/2007, de 15 de novembre, ja que s’inclou en el Catàleg d’activitats potencialment contaminadores de l’atmosfera (annex IV de la llei mencionada, actualitzat pel Reial decret 100/2011, de 28 de gener). La construcció, el muntatge, l’explotació, el trasllat o la modificació substancial, el cessament o la clausura de l’activitat estan subjectes al règim d’autorització o notificació que regula l’article 13 de la Llei 34/2007.

5. A la posada en marxa de l’activitat i almenys cada cinc anys el titular haurà de dur a terme un control de les emissions acústiques i dels nivells de recepció en l’entorn mitjançant la realització d’auditories acústiques. Estes es faran amb l’activitat en funcionament i per una ECMCA, i farà constar els resultats en un llibre de control que estarà a disposició de les administracions competents. En cas de superar els nivells sonors permesos per la llei, s’aplicaran les mesures correctores pertinents, i s’efectuarà, a continuació, una nova auditoria acústica per a comprovar la seua eficàcia.

6. L’actuació es localitza en sòl urbà afectat per perillositat d’inundació. De conformitat amb el PATRICOVA (art. 20), correspon a l’ajuntament verificar la incidència d’esta i imposar, quan siga procedent, condicions d’adequació de les futures edificacions, prenent com a referència les establides en el pla citat.

7. Atés que l’activitat se situa al voltant d’un aiguamoll catalogat, s’ha de prestar especial atenció al control dels abocaments per a garantir l’absència d’impactes en este espai natural protegit. Cal mantindre l’orde i la neteja de les instal·lacions, especialment de les reixetes arreplegadores de vessaments, les quals no poden estar trencades i han d’estar lliures d’obstacles. Del manteniment i neteja del separador s’encarregarà un gestor autoritzat.

8. Si, durant l’execució de les obres d’adequació de la instal·lació, es troben restes paleontològiques, arqueològiques o etnogràfiques, el promotor haurà de posar el fet en coneixement de la conselleria competent en patrimoni cultural de manera immediata, i adoptar les mesures pertinents per a protegir-les i conservar-les, de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

9. El programa de vigilància ambiental haurà d’ampliar-se per a garantir la neteja de les instal·lacions i la qualitat adequada dels abocaments. Les accions incloses en este hauran de documentar-se, a l’efecte d’acreditar l’adopció i l’execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.

En els termes que preveu l’article 43 de la Llei 21/2013, de 9 de desembre, esta declaració d’impacte ambiental perdrà la vigència i cessarà en la producció dels efectes que li són propis si, una vegada publicada en el *Diari Oficial de la Generalitat Valenciana*, no ha començat l’execució del projecte en el termini de quatre anys. A este efecte, el promotor notificarà a l’òrgan ambiental el començament de les obres.

*Segon*

D’acord amb el que preveu l’article 41 de la Llei 21/2013, de 9 de desembre:

a. Ordenar la publicació d’esta declaració d’impacte ambiental en el *Diari Oficial de la Generalitat Valenciana*, així com en la seu electrònica.

b. Esta declaració d’impacte ambiental no serà objecte de recurs sense perjuí dels que, si és el cas, siguen procedents en via administrativa i judicial contra l’acte pel qual s’autoritza el projecte.

*Tercer*

L’òrgan substantiu haurà de tindre degudament en compte, en el procediment d’autorització del projecte, l’avaluació d’impacte ambiental que s’ha fet segons els criteris establits en l’article 42 de la Llei 21/2013, de 9 de desembre, referits tant al contingut de l’autorització com a la publicitat de la decisió.»

  

València, 26 de setembre de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental